1Are xalax i Jesus pa tinimit Belen re i jyub Judéa, i 'atol tzij are i mam Heródes. I mam-le 'o pu patan pa tinimit Jerusalen; je 'o juban winak je aj 'ij, je petnak c'a naj pa oriénte. 2Are xe upon pa Jerusalen, xqui tz'onoj chique i winak: —¿Pa'owi i nim laj 'atol tzij que i aj Israel winak chi xalaxic? Ya xkil i u ch'umil are oj 'o chila pa oriénte, rumal-i xoj c'un chu cojic u 'ij —xqui bij. 3I nim laj 'atol tzij, mam Heródes, are xu ta rason ile, lic xc'achir rumal; xak conojel i winak pa tinimit Jerusalen xe c'achir rumal. 4Te'uri i 'atol tzij xe u siq'uij i nimak tak sacerdóte que i aj Israel, tak i tijonel re i tzij tz'ibtal can rumal i mam Moises ujer. Are xe moltajic, xu tz'onoj chique pa calax na wi i Crísto chi tolque coy'em. 5Ique xqui bij 'uri che: —Calax pa tinimit Belen, u cwenta i jyub Judéa. Queje ile que'elok, man queje ile tz'ibtal can rumal i ajbil u tzij i Dios ujer. Queje iri xu bij: 6Yet chi at tinimit Belen, at u cwenta i jyub Juda, ma ch'obo mok n-ti a 'ij yet; 'o ni a 'ij man chiquixol awac'al yet que'elok 'o ni jun qui c'ambeal; cuc'aw ni u tzam chique in winak, aj Israel. Queje ile tz'ibtal canok —xqui bij i mam'ib. 7Te'uri i mam Heródes ali'al xe u siq'uij i nimak tak aj 'ij chi je petnak pa oriénte y xu tz'onoj chique wach xo'on i ic', wach xo'on i 'ij are xwinakir i ch'umil. 8Te'uri, xe u takbi pa Belen. Xu bij chique: —Jix chu tzucuxic i ral ac'al-le; na'al chi tzucuj. We xi riko, col i bij chwe, man xak yin quin 'e chu cojic u 'ij —xu bij i mam Heródes. 9I nimak tak aj 'ij, are xutzin u bixquil ile chique, xqui maj chubi qui be. I ch'umil chi xnabeaj chiquiwach c'a pa oriénte, xbin chic chiquiwach c'a xupon pa yatal wi i ral ac'al. Chila xtaq'ui na puwi i ja pa'owi i Jesus. 10Are xquil i nimak tak aj 'ij chi xtaq'ui i ch'umil, lic xe quicotic. 11Y xe 'oc ru' ja, xqui rik i ac'al ru' u chuch, ixok Mariy, xe xuqui'ic, xqui coj u 'ij i ac'al. Te'uri, xqui tor i quekan, xquesaj li qui sipon chi cuc'am y xqui ya che. Ile are óro, xak inciénso, xak i mírra. 12Are xe tzalij chic pa qui tinimit, junwi chic be xqui majo man xbix chique rumal i Dios piqui waram chi me tzalij chic ru' i mam Heródes. 13Je 'enak chic i nimak tak aj 'ij, te'uri jun ángel re i Kajwal xwinakir pu waram i ma Jose. Xu bij che: —Chat walijok, cha c'ama bi awac'al, xak i u chuch, y chat 'anmajok, jat c'a Egípto. Chat 'ol chila c'a quin bij na chawe umpa cat petic, man i mam Heródes cu tzucuj ni ac'al, craj cu camsaj —xu bij i ángel che. 14I ma Jose xwalijic, xu c'ambi i ac'al, xak i u chuch, y xqui majbi qui be cha'ab, xe 'e c'a pa Egípto. 15Chila xe q'uiji wi c'a are xcam i mam Heródes. Queje ile xe'elok xak jun ru' pacha u bim can i Kajwal; man i ajbil u tzij i Dios u tz'ibam can i tzij-i chi u bim i Kajwal: "Pa Egípto quin siq'uij wi in C'ojol." (Queje ile tz'ibtal canok.) 16I mam Heródes, are xu nabej chi xt'or can cumal i nimak tak aj 'ij, lic xpe roywal che. Rumal 'uri, xu tak qui camsaxic conojel i ral tak alabom we maja quiqui chap oxib junab, man qui bim che chi colo 'o chic queb junab che u winakiric i ch'umil. Queje xu tak u 'anic ile pa tinimit Belen, xak ronojel i jyub chirij chuwach. 17Queje ile xe'elok pacha xu bij i tzij tz'ibtal can rumal i mam Jeremías, i ajbil u tzij i Dios ujer. Xu bij ire: 18Ca tataj jun nim laj o'ej pa tinimit Rama, Are i ixokib aj Israel que siq'uinic, que o'ic, Man i cac'al, ya xe camic, ya n-ta chic; Lic n-ca pactaj ti qui bis rumal. (Queje ile tz'ibtal canok.) 19Xo'on panok xcam i mam Heródes. Te'uri, chila pa Egípto, jun ángel re i Kajwal xwinakir ru' i ma Jose pu waram. Xu bij che: 20—Chat walijok, cha c'ama bi ac'al y u chuch, chix tzalij che i jyub Israel; man ya xe cam ique chi cacaj u camsaxic i ac'al. (Queje ile xu bij i ángel che.) 21Te'uri i ma Jose xwalijic, xu c'am bi rac'al, i rixokil y xe tzalij che i jyub Israel. 22Are que tijin chi be, i ma Jose xu ta rason chi u q'uexel i mam Heródes are i u c'ojol, ma Arqueláo u bi. Ire xu xij rib che, n-xraj ta xa 'e jeki pa jyub Judéa rumal. Te'uri xbix chic che rumal i Dios pu waram wach i cu 'ano; rumal-i, xa 'e pa jyub Galiléa. 23Are xe upon chila, xa 'e jeki pa tinimit Nazaret. Queje ile xe'elok, pacha qui bim i ajbil u tzij i Dios ujer, chi Jesus "aj Nazaret" ca bix na che.
SAN MATÉO 2